આપણાં સંતાનોને આપણે આડખીલીરૂપ – જુનવાણી અને ઘરના જૂના ફર્નિચર જેવાં લાગતાં હોઈએ તો પરાણે એમની જોડે રહેવાનો શું અર્થ ? ઘણી જગ્યાએ તો મા-બાપ ખુદ સંતાનોની બેમર્યાદ વર્તણૂકથી કંટાળીને એમને સામેથી અલગ થઈ જવાનું કહે છે. અરે, કેટલાક કિસ્સામાં તો એવું પણ બનતું જોયું છે કે એવાં સંતાનો નથી ઘર છોડતાં કે નથી એમની વર્તણૂક બદલાતાં. ઉપરથી મા-બાપને એમના જ ઘરમાં પોતાના કહ્યા પ્રમાણે રહેવાની ફરજ પાડતાં હોય છે. છતાં એ વરવી અને કડવી હકીકત છે કે મોટા ભાગના વડીલો એ બધું ય સહન કરીને પોતાનાં સંતાનોની સાથે રહે છે. કેમ કે આપણા સમાજમાં એના સિવાયનો વિકલ્પ એક માત્ર વૃદ્ધાશ્રમમાં જવાનો રહે છે. જેનો વિચાર સુધ્ધાં એમને કંપાવી દેવા માટે પૂરતો થઈ પડે છે.’ જશવંત પૂજારાના આટલા વક્તવ્ય પછી વાતાવરણમાં ટાંકણી પડે તો પણ અવાજ સંભળાય એવી શાંતિ પથરાઈ ગઈ.